Broj: 711-I-293-P-151-18/20-22-8

Zagreb, 19. prosinca 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnika Rikarda Novaka, gradonačelnika Grada Hvara,** pokrenutom Odlukom Povjerenstva broj: 711-I-1948-P-151-18/19-17-8 od 20. rujna 2019.g., na 72. sjednici, održanoj 19. prosinca 2019.g., donosi sljedeću:

**ODLUKU**

**I. Propustom da po pisanom pozivu Povjerenstva priloži odgovarajuće dokaze potrebne za usklađivanje imovine prijavljene u izvješću o imovinskom stanju dužnosnika podnesenom 3. srpnja 2017.g., povodom stupanja na dužnost i stanja imovine kako proizlazi iz pribavljenih podataka od nadležnih tijela, i to u dijelu podataka o poslovnim udjelima, dionicama i vrijednosnim papirima u poslovnim subjektima u kojem dužnosnik nije naveo udjele u vlasništvu trgovačkog društva Cosimo d.o.o., dužnosnik Rikardo Novak, gradonačelnik Grada Hvara počinio je povredu članka 27., u vezi s člancima 8. i 9. ZSSI-a.**

**II. Propustom prijenosa upravljačkih prava na temelju udjela u vlasništvu trgovačkog društva Cosimo d.o.o. na povjerenika, u razdoblju od 8. lipnja 2017.g., kada je stupio na dužnost gradonačelnika Grada Hvara do 5. prosinca 2019.g., kada je sklopljen ugovor o prijenosu upravljačkih prava, dužnosnik Rikardo Novak, gradonačelnik Grada Hvara počinio je povredu članka 16. stavka 1. ZSSI-a.**

**III. Donošenjem odluke o imenovanju Luke Buzolića za direktora trgovačkog društva Nautički centar Hvar d.o.o., koju je dužnosnik donio dana 22. svibnja 2018.g. kao gradonačelnik Grada Hvara i predsjednik Skupštine navedenog trgovačkog društva, a bez prethodnog prijedloga Gradskog vijeća Grada Hvara, dužnosnik Rikardo Novak, gradonačelnik Grada Hvara počinio je povredu članka 15. stavka 2. ZSSI-a.**

**IV. Za povredu ZSSI-a iz točke I. i II. izreke ove Odluke dužnosniku Rikardu Novaku izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će trajati 6 mjeseci te će se izvršiti u 6 jednakih uzastopnih mjesečnih obroka, svaki u pojedinačnom mjesečnom iznosu od 500,00 kn.**

Obrazloženje

Povjerenstvo je na 63. sjednici održanoj 20. rujna 2019.g. pokrenulo postupak za odlučivanje o sukobu interesa protiv dužnosnika Rikarda Novaka, gradonačelnika Grada Hvara, zbog moguće povrede članka 8. i 9. ZSSI-a koja proizlazi iz propusta dužnosnika da po pisanom pozivu Povjerenstva priloži odgovarajuće dokaze potrebne za usklađivanje imovine prijavljene u izvješću o imovinskom stanju dužnosnika podnesenom 3. srpnja 2017.g., povodom stupanja na navedenu dužnost i stanja imovine kako proizlazi iz pribavljenih podataka od nadležnih tijela, i to u dijelu podataka o poslovnim udjelima, dionicama i vrijednosnim papirima u poslovnim subjektima, s obzirom da dužnosnik u podnesenom izvješću o imovinskom stanju nije naveo udjele u vlasništvu trgovačkog društva Cosimo d.o.o.

Postupak za odlučivanje o sukobu interesa protiv navedenog dužnosnika pokrenut je i zbog moguće povrede članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu trgovačkog društva Cosimo d.o.o. na povjerenika.

Povjerenstvo je istom odlukom pokrenulo postupak za odlučivanje o sukobu interesa protiv dužnosnika Rikarda Novaka i zbog moguće povrede članka 15. stavka 2. ZSSI-a, koja proizlazi iz okolnosti da je dužnosnik kao gradonačelnik Grada Hvara te predsjednik Skupštine trgovačkog društva Nautički centar Hvar d.o.o. donio odluku o imenovanju direktora navedenog trgovačkog društva, bez prijedloga Gradskog vijeća Grada Hvara.

Na odluku o pokretanju postupka dužnosnik Rikardo Novak dostavio je pisano očitovanje u zakonom propisanom roku u kojem dužnosnik u bitnome navodi da je u njegovoj imovinskoj kartici uredno naveden poslovni udio u trgovačkom društvu Cosimo d.o.o. Dužnosnik također ističe da je riječ o javnom podatku koji je dostupan na internetskoj stranici sudskog registra. Vezano za pokretanje postupka zbog propusta prijenosa upravljačkih prava koja proizlaze iz udjela u trgovačkom društvu Cosimo d.o.o. na povjerenika, dužnosnik u privitku očitovanja dostavlja Ugovor o prijenosu upravljačkih prava sklopljen s odvjetnikom Ivom Stančićem iz Splita dana 15. prosinca 2019.g. U odnosu na povredu članka 15. stavka 2. ZSSI-a dužnosnik navodi da nije došlo do kršenja niti jednog zakona kojim se regulira upravljanje društvima u vlasništvu jedinica lokalne samouprave te da takva odluka proizlazi iz zakonskih ovlasti koje ima gradonačelnik. Dužnosnik dodatno ističe da je u jeku turističke sezone trgovačko društvo Nautički centar Hvar d.o.o. ostalo bez direktora te je radi izbjegavanja štete, bilo hitno imenovati novog direktora. Dužnosnik također navodi da će prijedlog Gradskog vijeća Grada Hvara dostaviti u najkraćem mogućem roku.

Člankom 3. stavkom 1. podstavkom 43. ZSSI-a propisano je da su gradonačelnici i zamjenici gradonačelnika dužnosnici u smislu ZSSI-a. Uvidom u registar dužnosnika koji vodi Povjerenstvo utvrđeno je da je Rikardo Novak obnaša dužnost gradonačelnika Grada Hvara, počevši od 8. lipnja 2017.g. te je stoga povodom obnašanja navedene dužnosti obvezan postupati sukladno odredbama ZSSI-a.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 5. istog članka propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, a stavkom 7. da podaci o stečenoj imovini obuhvaćaju, između ostaloga, podatke o poslovnim udjelima i dionicama u trgovačkim društvima.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u izvješće o imovinskom stanju koje je dužnosnik Rikardo Novak podnio dana 3. srpnja 2017.g. povodom stupanja na dužnost utvrđeno je da je dužnosnik u dijelu podataka „Poslovni udjeli, dionice i vrijednosni papiri u poslovnim subjektima“ naveo poslovni subjekt Vital u vlasništvu bračnog druga dužnosnika.

Povjerenstvo je sukladno članku 24. ZSSI-a izvršilo redovitu podataka iz izvješća o imovinskom stanju dužnosnika Rikarda Novaka koju je dužnosnik podnio 3. srpnja 2017.g. te je izvršilo uvid u podatke sudskog registra Trgovačkog suda u Splitu kojom prilikom je utvrdilo da je pod matičnim brojem subjekta: 060060568, OIB: 90735890920 upisano trgovačko društvo Cosimo d.o.o., Hvar. Dužnosnik Rikardo Novak upisan je kao jedini član/osnivač navedenog trgovačkog društva od 1997.g.

S obzirom da dužnosnik Rikardo Novak u izvješću o imovinskom stanju podnesenom dana 3. srpnja 2017.g. u dijelu podataka „Poslovni udjeli, dionice i vrijednosni papiri u poslovnim subjektima“ nije naveo podatke o vlasništvu poslovnih udjela u trgovačkom društvu Cosimo d.o.o., iako je sukladno članku 8. stavku 7. ZSSI-a to bio dužan navesti, Povjerenstvo je utvrdilo nesklad između prijavljenih i prikupljenih podataka.

Povjerenstvo je stoga Zaključkom broj: 711-I-1247-P-263/18-05-17 od 18. rujna 2018.g. pozvalo dužnosnika Rikarda Novaka da se očituje o utvrđenom neskladu.

Na navedeni zaključak dužnosnik je dana 11. listopada 2019.g. dostavio pisano očitovanje u kojem je naveo da mu se potkrala pogreška prilikom popunjavanja izvješća o imovinskom stanju te nije naveo poslovni udio u trgovačkom društvu Cosimo d.o.o. Dužnosnik je u svom očitovanju također naveo da je podnio novu imovinsku karticu u koju je unio podatke o poslovnom udjelu u trgovačkom društvu Cosimo d.o.o.

Povjerenstvo obrazlaže da opravdavanje utvrđenog nesklada, odnosno prilaganje odgovarajućih dokaza potrebnih za usklađivanje podataka u podnesenom izvješću o imovinskom stanju u smislu članka 26. i 27. ZSSI-a, znači da bi dužnosnik trebao obrazložiti i dokazati da podaci prikupljeni od nadležnih tijela ne prikazuju stvarno stanje imovine dužnosnika, odnosno da je imovinsko stanje dužnosnika koje je prikazao u podnesenom izvješću o imovinskom stanju točno.

Dužnosnik je, međutim, u svom očitovanju na Zaključak Povjerenstva potvrdio da su podaci pribavljeni od nadležnih državnih tijela istiniti i točni te da je Povjerenstvo u postupku redovite provjere točno utvrdilo da je dužnosnik vlasnik trgovačkog društva Cosimo d.o.o. Takvim očitovanjem tužitelj nije uskladio prijavljenu imovinu s imovinom utvrđenom u postupku redovite provjere, već je naprotiv potvrdio postojanje nesklada.

Točno je da je dužnosnik dana 9. listopada 2018.g. podnio novo izvješće o imovinskom stanju povodom u kojem je u dijelu podataka „Poslovni udjeli, dionice i vrijednosni papiri u poslovnim subjektima“ naveo svoj vlasnički udio u trgovačkom društvu Cosimo d.o.o., međutim navedeno ne opravdava propust navođenja poslovnih udjela u navedenom trgovačkom društvu u imovinskoj kartici od 3. srpnja 2017.g.

Slijedom navedenog, odlučeno je kao u točki I. izreke ove odluke.

Člankom 16. stavkom 1. ZSSI-a propisana je obveza dužnosnika koji ima 0,5% i više dionica, odnosno udjela u vlasništvu (kapitalu trgovačkog društva), da za vrijeme obnašanja javne dužnosti prenese svoja upravljačka prava na temelju udjela u kapitalu društva na drugu osobu, osim na povezane osobe iz članka 4. stavka 5. ZSSI-a. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Dužnosnik Rikardo Novak je u izvješću o imovinskom stanju podnesenom 9. listopada 2018.g. naveo da nije izvršio prijenos upravljačkih prava na temelju udjela u kapitalu trgovačkog društva Cosimo d.o.o. Nadalje, uz očitovanje na odluku o pokretanju postupka dužnosnik je dostavio Ugovor o prijenosu upravljačkih prava na temelju udjela u trgovačkim društvima za vrijeme obnašanja javne dužnosti sklopljen s odvjetnikom Ivom Staničićem dana 5. prosinca 2019.g. Člankom 2. navedenog ugovora određeno je da dužnosnik Rikardo Novak sva upravljačka prava koja proizlaze iz udjela u kapitalu koji je veći od 0,5% (100% temeljnog kapitala) u trgovačkom društvu Cosimo d.o.o., sukladno članku 16. stavku 1. ZSSI-a prenosi na povjerenika, odvjetnika Ivu Staničića koji je obvezan ostvarivati članska prava Rikarda Novaka u trgovačkom društvu Cosimo d.o.o., i to u svoje ime, a za račun dužnosnika. Potpisi na navedenom ugovoru ovjereni su od strane Ilije Šarića, javnog bilježnika iz Splita.

Povjerenstvo utvrđuje da je sklapanjem ugovora o prijenosu upravljačkih prava na povjerenika dužnosnik Rikardo Novak uskladio svoje postupanje s odredbom članka 16. stavka 1. ZSSI-a. međutim, dužnosnik je prijenos upravljačkih prava izvršio tek nakon zaprimanja odluke o pokretanju postupka, odnosno više od dvije godine nakon početka obnašanja dužnosti gradonačelnika Grada Hvara.

Slijedom navedenoga, Povjerenstvo je u predmetnom postupku utvrdilo da je dužnosnik Rikardo Novak u razdoblju od stupanja na dužnost, odnosno od 8. lipnja 2017.g. do dana sklapanja ugovora o prijenosu upravljačkih prava na temelju udjela u vlasništvu trgovačkog društva Cosimo d.o.o. na povjerenika, odnosno do 5. prosinca 2019.g., propustio izvršiti prijenos upravljačkih prava u navedenom trgovačkom društvu na povjerenika, čime je počinio povredu članka 16. stavka 1. ZSSI-a.

Povjerenstvo je nadalje izvršilo uvid u podatke sudskog registra Trgovačkog suda u Splitu te utvrdilo da je pod matičnim brojem subjekta: 060162178, OIB: 40905228275 upisano trgovačko društvo Nautički centar Hvar d.o.o. Kao jedini član/osnivač navedenog trgovačkog društva upisan je Grad Hvar, a kao direktor koji zastupa društvo pojedinačno i samostalno od 23. svibnja 2018.g. upisan je Luka Buzolić.

Na zahtjev Povjerenstva trgovačko društvo Nautički centar Hvar d.o.o. dostavilo je očitovanje od 9. listopada 2018.g. u kojem se navodi da je o imenovanju Luke Buzolića za direktora toga društva odlučivao gradonačelnik koji je ujedno i predsjednik skupštine društva te da imenovanju nije prethodio javni natječaj, niti su općim aktom trgovačkog društva propisani uvjeti za navedeno radno mjesto. U očitovanju se nadalje navodi da je imenovani direktor u rodbinskoj vezi sa zamjenikom gradonačelnika Kuzmanom Novakom u drugom koljenu u pobočnoj liniji. Funkciju predsjednika Skupštine društva obavlja Rikardo Novak koji je na tu dužnost stupio 20. rujna 2017.g. na temelju rješenja o imenovanju predsjednika Skupštine trgovačkog društva Nautički centar Hvar d.o.o. U očitovanje se završno navodi da trgovačko društvo Nautički centar Hvar d.o.o. nije stupalo u poslovne odnose s trgovačkim društvom Cosimo d.o.o.

U privitku očitovanja dostavljeno je Rješenje o imenovanju predsjednika Skupštine trgovačkog društva Nautički centar Hvar d.o.o. KLASA: 021-07/17-01/03, URBROJ: 2128/01-01/1-17-01 od 20. rujna 2017.g. kojim se Rikardo Novak imenuje predsjednikom Skupštine navedenog trgovačkog društva.

U privitku očitovanja nadalje je dostavljena Izjava o osnivanju društva s ograničenom odgovornošću Nautički centar Hvar d.o.o. za usluge u nautičkom turizmu i ostale lučke usluge. U vidom u odredbe navedene Izjave utvrđeno je da je člankom 12. propisano da se Uprava društva sastoji od jednog člana – direktora. Direktor zastupa društvo u pravnom prometu s trećima neograničeno. Uprava društva obvezna je u vođenju poslova društva slijediti smjernice i poštivati ograničenja koja postavlja osnivač društva. Visinu naknade za rad uprave određuje osnivač društva. Izjavom o osnivanju društva Nautički centar Hvar d.o.o. nisu propisani uvjeti koje član Uprave – direktor mora ispunjavati niti je propisana obveza provedbe javnog natječaja za zapošljavanje na radnom mjestu direktora.

Na dodatni zahtjev Povjerenstva trgovačko društvo Nautički centar Hvar d.o.o. dostavilo je očitovanje od 2. travnja 2019.g. u kojem se navodi da ne postoji prijedlog Gradskog vijeća Grada Hvara upućen Skupštini društva o imenovanju Luke Buzolića za direktora navedenog trgovačkog društva. U privitku očitovanja dostavljena je Odluka o imenovanju Luke Buzolića za direktora društva te Zapisnik sa Skupštine na kojoj je donesena navedena odluka.

Uvidom u Zapisnik o radu sjednice Skupštine Nautičkog centra Hvar d.o.o. održane u uredu gradonačelnika dana 30. ožujka 2018.g. utvrđeno je da je na navedenoj Skupštini pod točkom 1. dnevnog reda gradonačelnik Rikardo Novak obrazložio da je dosadašnji direktor Ante Buzolić podnio ostavku koju je gradonačelnik prihvatio. Pod točkom 2. dnevnog reda gradonačelnik je za novog direktora predložio Luku Buzolića uz obrazloženje da je riječ o osobi koja već dugi niz godina radi u trgovačkom društvu Nautički centar Hvar d.o.o. te je upoznata s problematikom rada u trgovačkom društvu, kao i s radom na terenu.

Uvidom u rješenje o imenovanju direktora Nautički centar Hvar d.o.o. KLASA: 112-01/18-01/16, URBROJ: 2128/01-01/1-18-01 od 22. svibnja 2018.g. utvrđeno je da se istim Luka Buzolić imenuje direktorom navedenog trgovačkog društva od 23. svibnja 2018.g.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne i područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Člankom 48. stavkom 1. točkom 6. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17. i 98/19.) propisano je da općinski načelnik, gradonačelnik, odnosno župan imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona, osim ako posebnim zakonom nije drugačije određeno.

Povjerenstvo obrazlaže kako postupak donošenja odluka od strane skupštine trgovačkih društava, pa tako i postupak donošenja odluka o imenovanjima članova upravnih tijela i nadzornih odbora trgovačkih društava propisuju odredbe Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13. i 110/15.) te da prilikom održavanja sjednica skupština svih trgovačkih društava, pa tako i onih u kojima udjele u vlasništvu imaju jedinice lokalne i područne (regionalne) samouprave, moraju biti poštivane sve formalnosti propisane Zakonom o trgovačkim društvima, kako bi u konačnici ove odluke mogle biti provedene u sudskom registru nadležnog trgovačkog suda.

Također, nesporno je i da je člankom 48. Zakona o lokalnoj i područnoj (regionalnoj) samoupravi propisano da čelnik tijela jedinice lokalne i područne (regionalne) samouprave imenuje i razrješuje predstavnike te jedinice u tijelima trgovačkih društava.

Povjerenstvo obrazlaže da oba navedena Zakona propisuju koje tijelo je ovlašteno donositi odluke o imenovanju i razrješenju članova uprava trgovačkih društva općenito, pa tako i članova uprava trgovačkih društva u vlasništvu jedinice lokalne i područne (regionalne) samouprave. Pritom Povjerenstvo nije nadležno niti je u ovom postupku utvrđivalo je li dužnosnik Rikardo Novak prilikom donošenja Odluke o imenovanju Luke Buzolića za člana Uprave trgovačkog društva Nautički centar Hvar d.o.o. pravilno primijenio odredbe Zakona o lokalnoj i područnoj (regionalnoj) samoupravi, kao ni je li predmetna odluka dužnosnika kao jedinog člana Skupštine društva donesena sukladno odredbama Zakona o trgovačkim društvima.

Povjerenstvo, međutim, naglašava da je osim postupka imenovanja propisanog navedenim Zakonima, potrebno poštivati i proceduru iz članka 15. stavka 2. ZSSI-a koja prethodi samom donošenju odluke o imenovanju članova uprava i nadzornih odbora trgovačkih društava u vlasništvu jedinica lokalne i područne (regionalne) samouprave, a kojom je propisano da članove upravnih tijela i nadzornih odbora skupštinama tih trgovačkih društava predlaže predstavničko tijelo jedinice lokalne i jedinice područne (regionalne) samouprave.

Slijedom svega navedenoga, Povjerenstvo obrazlaže da nije sporno da u skupštinama trgovačkih društava u kojima jedinice lokalne i područne (regionalne) samouprave imaju udjele u vlasništvu, jedinicu zastupa čelnik izvršne vlasti kao zakonski zastupnik jedinice ili osoba koju on opunomoći, pa je u tom smislu čelnik izvršne vlasti jedinice lokalne samouprave, sukladno članku 48. stavku 1. točki 6. Zakona o lokalnoj i područnoj (regionalnoj) samoupravi, samostalan u imenovanju predstavnika jedinice u skupštini ovih trgovačkih društava, odnosno može imenovati sebe ili drugu osobu.

Povjerenstvo također zaključuje da nije sporno da je čelnik izvršne vlasti jedinice lokalne samouprave ovlašten kao jedini član skupštine trgovačkog društava u isključivom vlasništvu te jedinice, donositi odluku o imenovanju člana uprave, ali donošenju odluke o imenovanju člana uprave na skupštini mora prethoditi prijedlog predstavničkog tijela iste jedinice lokalne odnosno područne (regionalne) samouprave, kako bi se poštovala odredba članka 15. stavka 2. ZSSI-a.

Slijedom navedenog, iz prikupljenih podataka i dokumentacije Povjerenstvo je utvrdilo da je dužnosnik Rikardo Novak počinio povredu članka 15. stavka 2. ZSSI-a, koja proizlazi iz okolnosti da je kao gradonačelnik Grada Hvara i član skupštine trgovačkog društva Nautički centar Hvar d.o.o. donio odluku o imenovanju Luke Buzolića članom uprave - direktorom toga trgovačkog društva bez prethodnog prijedloga Gradskog vijeća Grada Hvara te je stoga donesena odluka kao u točki III. izreke.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za navedenu povredu ne može izreći sankcija opomena. Povjerenstvo također napominje da sukladno članku 42. ZSSI-a, nije predviđena mogućnost izricanja sankcije u slučaju utvrđenja povrede članka 15. ZSSI-a. S obzirom da Povjerenstvo izriče jedinstvenu sankciju za sve utvrđene povrede ZSSI-a, a u konkretnom slučaju za povredu članka 27. ZSSI-a u vezi s člancima 8. i 9. ZSSI-a nije moguće izreći opomenu, za utvrđene povrede bilo je opravdano izreći sankciju obustave isplate neto mjesečne plaće.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo je prilikom donošenja odluke o visini sankcije ocijenilo sve okolnosti iz kojih proizlazi težina povrede i odgovornost dužnosnika. Na izricanje sankcije više od zakonom propisanog minimuma utjecala je okolnost da je dužnosnik počinio dvije različite povrede odredbi ZSSI-a za koje je moguće izreći sankciju. Kao okolnosti koje su utjecale na izricanje sankcije bliže zakonom propisanom minimumu Povjerenstvo je uzelo u obzir činjenicu da je dužnosnik tijekom postupka uskladio svoje postupanje s odredbama ZSSI-a te je u izvješću o imovinskom stanju naveo poslovne udjele u trgovačkom društvu Cosimo d.o.o., a upravljačka prava na temelju navedenih udjela je prenio na povjerenika.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku: Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Rikardo Novak, elektronička dostava

2. Podnositelji prijave, e-mail

3. Objava na internetskoj stranici Povjerenstva

4. Pismohrana